open-index/open-wikipedia-markdown huggingface dataset:
Jerry Hall

**Jerry Faye Hall** (s. 2. heinäkuuta 1956 Gonzales, Texas) on yhdysvaltalainen huippumalli ja näyttelijä. Hänet tunnetaan The Rolling Stones -yhtyeen keulahahmo Mick Jaggerin pitkäaikaisena kumppanina ja tämän neljän lapsen äitinä. Vuosina 2016–2022 Hall oli naimisissa yhdysvaltalaisen mediamiljardöörin Rupert Murdochin kanssa.

## Elämä
Hall syntyi Texasissa, hän on englantilaista syntyperää. Hallilla on kaksossisar nimeltään Terry sekä kolme vanhempaa siskoa.
Hallin omaelämäkerta (*Jerry Hall's Tall Tales*) ilmestyi vuonna 1985. Kirjassaan hän kertoi varhaisesta elämästään Texasin Mesquitessa, jossa hän valmistui North Mesquite High Schoolista. Kirja kertoo myös hänen elämästään nuorena mallina Pariisissa.

Jerry Hallista tuli 1970-luvulla yksi parhaiten palkatuista supermalleista, joka toimi muotikuvausten ohella Revlon-kosmetiikkamerkin ja Yves Saint Laurentin Opium-parfyymin mainoskasvona.

## Avioliitto ja perhe
Jerry Hall ja Mick Jagger tapasivat 1970-luvun lopulla. Onkin huhuttu, että Jerry olisi ollut syynä Mick Jaggerin ja tämän ensimmäisen vaimon Bianca Jaggerin eroon, vaikka Jerry oli tuolloin kihloissa Bryan Ferryn kanssa. Hallista tuli Jaggerin kumppani ja heidän ensimmäinen lapsensa syntyi 2. maaliskuuta 1984 ja sai nimekseen Elizabeth Scarlett Jagger. 
 
Hall esiintyi useissa Jaggerin levyjen kansissa ja heillä oli aikomus mennä naimisiin. Parin toinen lapsi James Leroy Augustin Jagger syntyi vuonna 1985. Vuonna 1990 Hall ja Jagger "avioituivat" lomamatkallaan Balilla. Hindu-vihkiseremonia ei ollut kuitenkaan laillisesti kelpaava, joten he eivät periaatteessa ikinä olleet naimisissa. Pian vihkimisen jälkeen Jagger ja Hall saivat kolmannen lapsensa Georgia May Ayeesha Jaggerin. Parin neljäs lapsi Gabriel Luke Beauregard syntyi vuonna 1997.
 
Jerry Hall erosi Jaggerista 1999, jolloin tuli ilmi, että brasilialainen malli Luciana Morad odotti lasta Jaggerille. Hall lykkäsi eroa kunnes DNA-testi paljasti Jaggerin Gimenezin lapsen isäksi. Hallin hakiessa avioeroa kävi ilmi, ettei heidän liittonsa ollut laillisesti kelpaava eivätkä he koskaan olleetkaan naimisissa Englannin lakien mukaan. Lopulta lontoolainen oikeusistuin mitätöi heidän "avioliittonsa"  vuonna 1999 päättäen 22-vuotisen suhteen.

## Valikoitu filmografia

## Lähteet

## Aiheesta muualla
*
Williams Tower

**Williams Tower** (aiemmin **Transco Tower**) on pilvenpiirtäjä Houstonin kaupungissa, Yhdysvaltain Texasissa. Se rakennettiin vuosina 1981–1983. Sen suunnittelusta vastasivat arkkitehdit Philip Johnson ja John Burgee, yhteistyössä houstonilaisen arkkitehtitoimiston Morris-Aubry Architectsin kanssa. Pilvenpiirtäjä on 275 metrin korkuinen ja siinä on 64 kerrosta. Se on yksi Houstonin näkyvimmistä maamerkeistä ja yksi Texasin korkeimmista rakennuksista. 

## Aiheesta muualla
* Emporis.com - Williams Tower
* Structurae.de - Williams Tower
Vedran Ćorluka

**Vedran Ćorluka** (s. 5. helmikuuta 1986, Derventa, Jugoslavia) on kroatialainen jalkapalloilija, pelipaikaltaan puolustaja. Hän edustaa Venäjän jalkapalloliigan FK Lokomotiv Moskovaa ja lukeutui pitkään Kroatian maajoukkueen vakionimiin.

Kotimaassaan Ćorluka pelasi Dinamo Zagrebin ja lainalla Inter Zaprešićin riveissä. Hän voitti Dinamo Zagrebissa Kroatian liigamestaruuden 2006 ja 2007 sekä Kroatian cupin 2007. Ćorluka siirtyi Valioliigaan Manchester Cityyn kesällä 2007 seitsemällä miljoonalla punnalla. 2008/2009 kaudeksi Ćorluka siirtyi Tottenhamiin kesän 2008 siirtoikkunan viimeisinä päivinä. Siirtokorvaukseksi arvertiin noin 8,5 miljoonaa puntaa. Tammikuussa 2012 hän siirtyi lainasopimuksella Bundesliigaseura Bayer Leverkuseniin. Kesällä 2012 hän siirtyi Lokomotiv Moskovaan seitsemän miljoonan euron siirtosummalla. Hän voitti Venäjän-mestaruuden 2018 sekä Venäjän cupin 2015, 2017 ja 2019.

Kroatian maajoukkueessa Ćorluka debytoi Italiaa vastaan elokuussa 2006. Hän nousi joukkueen vakiomiehistöön vuoden 2008 EM-kisojen karsintojen aikana. Ensimmäisen maaottelumaalinsa hän teki Qataria vastaan lokakuussa 2009. Hän on pelannut EM-kilpailuissa 2008 (neljä ottelua), 2012 (kolme ottelua) ja 2016 (neljä ottelua) sekä MM-kilpailuissa 2014 (kolme ottelua) ja 2018, jolloin pelasi neljässä ottelussa Kroatian hopeajoukkueessa, ei kuitenkaan finaalissa. Tämän jälkeen hän ei ole maajoukkueessa pelannut.

## Lähteet

## Aiheesta muualla

*Profiili Manchester Cityn virallisilla sivuilla  
*Profiili Tottenhamin virallisilla sivuilla 
*Profiili Kroatian maajoukkueen virallisilla sivuilla 
*Profiili FootballDatabase-tietokannassa
Connie Francis

**Connie Francis** (oik. **Concetta Rosa Maria Franconero**; 12. joulukuuta 1937 Newark, New Jersey – 16. heinäkuuta 2025 Florida) oli yhdysvaltalainen poplaulaja. Hänen hittejään olivat muun muassa ”Who’s Sorry Now?”, ”Where The Boys Are” ja ”Everybody’s Somebody’s Fool”. 

## Elämä ja ura
Francisin oikea nimi oli Concetta Rosa Maria Franconero, ja hänellä oli italialaisia sukujuuria. Debyyttisingle ”Freddy” (1955) ei ollut kummoinen menestys, eivätkä myöskään yhdeksän seuraavaa singleä. Hän harkitsi uraa lääketieteen alalla ennen kuin hän nousi yllättävään menestykseen jo 1920-luvulla kirjoitetun ”Who’s Sorry Now?” -laulun cover-versiolla. 

Ilman mainittua hittiä Francis olisi ollut uhassa joutua erotetuksi MGM:ltä. Myöhemmällä urallaan hän on saanut tulkittavakseen muun muassa useita Neil Sedakan sävellyksiä ja esittänyt myös countryvaikutteista musiikkia; hänet tunnetaan countryn suurena ystävänä. Hän päätti levytysuransa tilapäisesti vuonna 1969, mutta teki comebackin jo vuonna 1973 kappaleella ”The Answer”. 

Francisia on myös itseään coveroitu useasti – tunnettuja tulkintoja hänen kappaleistaan ovat levyttäneet muiden muassa Marie Osmond, Susan Raye, Margo Smith ja Debby Boone. Hänen omaelämäkertansa *Who’s Sorry Now?* julkaistiin vuonna 1984.

### Avioliitot
Francisilla oli neljä avioliittoa:

* Laulaja meni 15. elokuuta 1964 naimisiin Dick Kanellisin kanssa. Avioero kuitenkin koitti jo kolmen kuukauden kuluttua.
* Francis solmi toisen avioliittonsa Izadore ”Izzy” Marionin kanssa 16. tammikuuta 1971. Liitto päättyi avioeroon seuraavana vuonna.
* Francis meni syyskuussa 1973 naimisiin Joseph Garzillin kanssa. Parilla oli adoptoitu poika, mutta myös tämä liitto päättyi sittemmin eroon.
* Myös 27. kesäkuuta 1985 solmittu avioliitto Bob Parkinsonin kanssa epäonnistui.

Hänen poikansa Joey syntyi vuonna 1974.

### Muuta
Connie Francis joutui 8. marraskuuta 1974 raiskatuksi esiintymisen jälkeen New Yorkissa. Hän mainitsi myöhemmin juuri tämän aiheuttaman kärsimyksen pääsyynä avioeroon Joseph Garzillista. Laulajalla oli todettu kaksisuuntainen mielialahäiriö.

Vuonna 1975 suoritettu nenäleikkaus aiheutti laulajan äänessä tilapäisiä muutoksia, joiden ajaksi hän joutui keskeyttämään uransa. Hänen veljensä George kuoli väkivaltaisesti vuonna 1981, ja vasta vuonna 1989 Francisin onnistui tehdä täysi comeback lavoille ja levytysstudioon.

## Lähteet

## Aiheesta muualla

* Connie Francisin kansainvälinen faniklubi
Potjomkin

**Potjomkin** tai **Potemkin** tarkoittaa seuraavia:

* Grigori Potjomkin (Potemkin, 1739–1791), venäläinen sotamarsalkka
* *[[Potjomkin (laiva)|Potjomkin]]* (”Ruhtinas Potjomkin Taurialainen”), Venäjän keisarikunnan taistelulaiva
* *[[Panssarilaiva Potemkin (elokuva)|Panssarilaiva Potemkin]]*, neuvostoliittolainen elokuva vuodelta 1925
* *[[Potemkin (puisto)|Potemkin]]*, ympäristötaideteos Kuramatan kylässä Japanissa.

## Katso myös
* Potjomkinin portaat, portaat Odessassa, Ukrainassa
* Potemkinin kulissit, todellisuutta paremmaksi tehty vaikutelma
Enlil

**Enlil** (Herra Tuuli), joka tunnetaan myös nimellä Nunamnir oli yksi Mesopotamian pantheonin vaikutusvaltaisimmista jumalista. Häntä luonnehditaan nuolenpäälähteissä muun muassa epiteeteillä mahtava vuori, kuningas, isä ja luoja.  Hänet kuvataan monissa teksteissä jumalaksi, joka toimeenpani jumalten kokouksen päätöksen. Mesopotamian mytologian antaman kuvan perusteella häntä voidaan pitää jumalana, jolla oli valta päättää ihmisten ja valtakuntien kohtaloista.  

Enlil oli Taivaan jumala Anun jälkeläinen ja hänet kuvataan myös Aruru-jumalan veljeksi. Enlil oli alkuaan "tuulien herra" ja sai aikaan myös jokiveden tulvimisen. Kun maailma sitten jaettiin taivaaseen, maahan ja veteen, tuli Enlilistä "maiden herra", joka asui korkeilla vuorilla. Enlil ei ollut suopea ihmisille, ja hän loi lohikäärmeen pitääkseen heitä kurissa ja myöhemmin hän sai aikaan myös vedenpaisumuksen. Enlilin lapsia olivat muun muassa rakkauden ja sodan jumalatar Ištar, säänjumala Adad (Iškur), kuunjumala Nanna-Suen (Sîn) ja auringonjumala Šamaš. Hänen vaimonsa oli ilman jumalatar Ninlil.

Enlil oli Nippurin kaupunginjumala ja hänen temppelinsä nimi oli Ekur (vuoritalo). Enlilin asema heikkeni toisen vuosituhannen aikana, koska Babylonin kaupunginjumala Marduk nosti asemaansa voimakkaasti Mesopotamian alueella. Mardukin korottaminen pantheonin pääjumalaksi kuvataan teoksessa Enuma Eliš.

## Katso myös
* Ninlil

## Lähteet
*
*
*

### Viitteet
Lair

**Lair** voi tarkoittaa jotain seuraavista:
* Lair, kylä Yhdysvalloissa
* *[[Lair (kirja)|Lair]]*, James Herbertin kirja
* *[[Lair (videopeli)|Lair]]*, vuoden 2007 videopeli
* *[[The Lair]]*, yhdysvaltalainen televisiosarja

## Sukunimenä
* Patrice Lair, ranskalainen jalkapallovalmentaja
Eurybia

**Eurybia** () oli kreikkalaisessa mytologiassa Pontoksen ja Gaian tytär. Hän oli myös meren jumalatar, jonka hallitsi valtameriin vaikuttavia ulkoisia ilmiöitä kuten tuulia ja tähtitieteeseen liittyviä luonnonilmiöitä. Puolisonsa titaani Krioksen kanssa heillä oli kolme lasta: Astraios, Perses ja Pallas.

Myös yksi Thespioksen viidestäkymmenestä tyttärestä oli nimeltään Eurybia. Hän sai Herakleen kanssa pojan, Polylaoksen.

## Lähteet
Dijala (joki)

**Dijala** (, , ) on Tigrisin sivujoki, joka sijaitsee suurelta osin Irakin Kurdistanissa. Se alkaa Zagrosvuorilta Sirwan-nimisenä ja yhtyy Tigrisiin Bagdadin eteläpuolella. Joen pituus on 443 kilometriä.

## Nimi
Joen kurdinkielinen nimi **Sirwan** tarkoittaa 'myrskyävää merta' tai 'nopeasti virtaavaa jokea'. Joki on antanut nimensä myös Ilamin lähellä sijaitsevalle muinaiselle kaupungille, Siravandille.

## Lähteet
Turkkusex

**Turkkusex**-messut on vuosittain Turussa järjestettävä erotiikka-alan tapahtuma. Messut järjestettiin ensimmäisen kerran vuonna 2002. Vuoden 2007 tapahtumassa vieraili noin 15 000 kävijää. 

TurkkuSex on viime vuosina kasvanut Suomen suurimmaksi kuluttajille suunnatuksi erotiikka-alan tapahtumaksi. Turussa on vieraillut vuosien aikana muun muassa Ron Jeremy, Katsuni, Brittany Andrews, The British Chippendales, The Porcelain Twinz, Elena Gibson ja Stephanie Grant. TurkkuSex-tapahtumassa on muun muassa järjestetty ensimmäisenä maailmassa livestudio, jossa yleisö on päässyt tutustumaan aikuisviihde-elokuvan kuvauksiin lähietäisyydeltä. 

Vuoden 2009 TurkkuSex-messujen pääesiintyjä oli pornotähti Belladonna, tapahtumaa isännöi MTV-tähti Bam Margera ystävineen.

Tapahtuma on viime vuosina järjestetty Turun Messu- ja Kongressikeskuksessa.
Gran Turismo 5

**Gran Turismo 5** (lyhennettynä **GT5**) on *[[Gran Turismo (pelisarja)|Gran Turismo]]* -ajopelisarjan viides osa, joka julkaistiin 24. marraskuuta 2010. Se julkaistiin vain PlayStation 3 -konsolille. 

Tuki pelin verkkomoninpelille päättyi 30. toukokuuta 2014.

## Pelaaminen
Pelaajan edetessä yksinpelissä sijoitustensa mukaan kilpailuissa hän saa kokemuspisteitä ja joko A-Spec tai B-Spec -taso nousee. Ura-tilassa (GT-mode) on kuusi eritasoista sarjaa jotka kaikki sisältävät tietyn määrän erilaisia kilpailuja. Sarjat ovat Beginner, Amateur, Professional, Expert, Extreme ja ne kaikki aukeavat tietyllä tasolla. Myöhemmin aukeaa kuudes sarja, Endurance eli pitkät kilpailut. Niihin kuuluu muun muassa kaksi 24 tunnin kilpailua, jotka tulivat tunnetuksi jo pelisarjan aiemmassa osassa Gran Turismo 4:ssä (joka ei tosin sisältänyt aikanaan vuorokaudenaikavaihtelua). Tasolla 30 aukeaa Sebastian Vettel Challenge, josta voittaa harvinaisen Red Bull X1 Prototype -ajoneuvon. *Gran Turismo 5* sisältää kaksi Ferrarin F1 -ajoneuvoa ja yhden Polyphony Digitalin Gran Turismo Formulan.

Pelissä on 1 031 autoa mukaan lukien uusimmat hybridi- ja sähköautot. Pelissä on lisensoituja World Rally Car, NASCAR- ja Super GT -autoja. Uusia ominaisuuksia sarjan aiempiin peleihin nähden ovat muuan muassa uusi fysiikkamallinnus, autojen kaatuminen, autonosien tippuminen radalle, autojen tuonti pelin PlayStation Portable -versiosta sekä joko 2 pelaajan split-screen -moninpeli tai 16 pelaajan verkkopeli. 

*Gran Turismo 5*:ssä on mahdollisuus joillakin pelin omilla radoilla vaihtaa säätä ja vuorokaudenaikaa. Se voi vaihtua itsekseen ajon aikana. Pelissä on mukana myös reaaliaikainen vaurionmallinnus. Lisäksi peliin tuli päivityksellä mekaaniset vauriot, joiden suuruutta voi säätä manuaalisesti. Pelissä voi ajaa myös yöllä, ajaa karting-kisoja ja tehdä että muokata omia ratoja. Pelissä on mm. *Top Gearin* testirata ja monia muita uusia ratoja.

Pelin grafiikkataso on vanhoihin sarjan peleihin verrattuna parantunut huomattavasti edeltäjiinsä nähden. Lähes fotorealistisiin grafiikoihin yltävät autot sisältävät yli 500 000 polygonia. *[[Gran Turismo 5 Prologue]]ssa* autoissa on keskimäärin 200 000 polygonia autoa kohden.

GT5:n alkuvideon artistina toimi My Chemical Romance -yhtye kappaleellaan ”Planetary (Go!)”.

Tuki verkkopelille päättyi 30. toukokuuta 2014.

## Vastaanotto
Peli on saanut IGN:n arvostelussa arvosanaksi 8.5/10.

## Myynti
Peli on myynyt 7,43 miljoonaa kappaletta.

## Lähteet

## Aiheesta muualla
* 
* ''Gran Turismo 5'':n viralliset sivut
* Gran Turismo 5 IGN.com:ssa
Debby Boone

**Deborah Ann "Debby" Boone** (s. 22. syyskuuta 1956) on yhdysvaltalainen laulaja. Hänet muistetaan parhaiten hitistä "You Light Up My Life" (1977), joka vietti kymmenen viikkoa Billboard Hot 100 -listan kärjessä ja toi esittäjälleen "parhaan tulokkaan" Grammy-palkinnon.

Boone syntyi Hackensackissa, New Jerseyssä, kuuluisan muusikko Pat Boonen ja Shirley Lee Foney Boonen tyttäreksi. Hän nousi teini-ikäisenä yhdessä sisartensa kanssa listoille yhtyenimellä "The Boones". Hän aloitti soolouransa singlellä "You Light Up My Life". 

Boone oli 1970-luvun lopussa ja 1980-luvun alussa listoilla useilla countryjulkaisuillaan. Hän tulkitsi muiden ohella Connie Francisin lauluja. Hän julkaisi vuonna 1981 omaelämäkerran *Debby Boone So Far* ja menestyi paitsi muusikkona, myös teatterin näyttelijänä; satunnaisemmin hän on esiintynyt myös televisiossa. 

Vuodesta 1980 alkaen Boone on levyttänyt myös gospelhenkistä musiikkia voittaen kaksi GMA Dove -palkintoa ja kaksi Grammya lisää. Hän meni vuonna 1979 naimisiin Gabriel Ferrerin kanssa. Pari sai neljä lasta: Jordanin (s. 1980), kaksostytöt Gabriellen ja Dustinin (s. 1983) sekä Tessan (s. 1986). Yhteistyössä miehensä kanssa Boone julkaisi useita lastenkirjoja. 

Boonen tuorein albumi *Reflections of [[Rosemary Clooney|Rosemary]]* on ilmestynyt vuonna 2005.

## Diskografia
### Albumit
* *You Light Up My Life* (1977)
* *Midstream* (1978)
* *Debby Boone* (1979)
* *Love Has No Reason* (1980)
* *With My Song... I Will Praise Him* (1980)
* *Savin' It Up* (1981)
* *Surrender* (1983)
* *Choose Life* (1985)
* *Friends for Life* (1987)
* *Be Thou My Vision* (1989)
* *Home for Christmas* (1989)
* *Reflections of Rosemary* (2005)
* *Swing This* (2013)

### Listasijoittuneet singlet
* "You Light Up My Life" (1977)
* "California" (1978)
* "God Knows/Baby, I'm Yours" (1978)
* "When You're Loved" (1978)
* "In Memory of Your Love" (1978)
* "My Heart Has a Mind of Its Own" (1979)
* "Breakin' in a Brand New Broken Heart" (1979)
* "See You In September" (1979)
* "Everybody's Somebody's Fool" (1979)
* "Are You on the Road to Lovin' Me Again" (1980)
* "Free To Be Lonely Again" (1980)
* "Take It Like A Woman" (1980)
* "Perfect Fool" (1981)
* "It'll Be Him" (1981)

## Aiheesta muualla
* Viralliset sivut
Opettaja avaruudessa -ohjelma

**Opettaja avaruudessa -ohjelma** () oli yhdysvaltalainen avaruusohjelma, jonka presidentti Ronald Reagan perusti vuonna 1984. Ohjelman tarkoituksena oli innostaa opiskelijoita ja opettajia luonnontieteisiin sekä avaruustutkimukseen.

Ohjelman perustamisvuonna Nasa valitsi ensimmäisen opettajan, Christa McAuliffen, lähettäväksi avaruuteen. Ohjelma sai kuitenkin järkyttävän alun, sillä avaruussukkula Challenger tuhoutui 75 sekunnin päästä laukaisustaan 1986. Onnettomuudessa kuolivat kaikki seitsemän astronauttia mukaan lukien opettaja-astronautti McAuliffe. Challenger-turmasta huolimatta presidentti Reagan vakuutti, että avaruusohjelma jatkuisi entiseen malliinsa ja myös siviilit pääsisivät avaruuteen. Nasa kuitenkin päätti toisin, ja ohjelma lakkautettiin. Nasa ei halunnut lähettää siviileitä avaruuteen, ennen kuin turman syy oli selvillä.

Vuonna 1990 opettaja avaruudessa -ohjelma aloitti uudelleen toimintansa tosin yksityissektorilla. Nimellä "Opettajat avaruudessa" toimiva ohjelma vie halukkaita opettajia ja siviileitä avaruuteen.

## Opettaja-astronautti -ohjelma
**Opettaja-astronautti -ohjelma** () on Nasan avaruusohjelma, joka jatkaa julkisesti rahoitettua opettaja avaruudessa -ohjelmaa. Ohjelman tavoitteena on kasvattaa opiskelijoita ja innostaa heitä luonnontieteisiin sekä avaruustutkimukseen. Tosin kun opettaja avaruudessa -ohjelmassa, missä siviiliopettajat lähetetään avaruuteen yhden kerran, opettaja astronautti -ohjelmassa opettajat kouluttautuvat kokoaikaiseksi astronauteiksi.

Ensimmäiseksi opettaja-astronautiksi valittiin tammikuussa 1998 Christa McAuliffen varahenkilönä toiminut Barbara Morgan. Morganista tuli ensimmäinen opettaja-astronautti elokuussa 2007 hänen lennettyään STS-118-tehtävässä avaruussukkula Endeavourin mukana avaruuteen.

## Aiheesta muualla
* Teachers in Space -kotisivut 
* Nasan kasvatussivut
Art Rupe

**Art Rupe** (s. **Arthur Goldberg**, 5. syyskuuta 1917 Greensburg, Pennsylvania, Yhdysvallat – 15. huhtikuuta 2022 Santa Barbara, Kalifornia) oli yhdysvaltalainen musiikkialan taustavaikuttaja. Hän perusti vuonna 1945 Los Angelesissa Specialty Records -levy-yhtiön, jonka tärkeimpiin tuottajiin kuuluivat Rupen itsensä lisäksi Robert Blackwell, Johnny Vincent ja J. W. Alexander. 

Rupe sai yhden yhtiönsä suosituimmista artisteista ”Little Richard” -nimimerkkiä käyttäneen miehen lähetettyä hänelle demonauhansa. Rupe vakuuttui, ja Little Richard sai välittömästi levytyssopimuksen Specialtyltä.

Rupe myi Specialtyn Fantasy Recordsille vuonna 1991. Hänen panoksensa R&B:n, bluesin, gospelin ja varhaisen rock'n'roll-musiikin kehitykseen on kuitenkin merkittävää, jopa siinä määrin, että hän sai vuonna 2007 paikan Blues Hall of Famesta. 

## Lähteet
Mäkihypyn kesä-GP

**Mäkihypyn kesä-GP** (*FIS Grand Prix Ski Jumping*) on mäkihypyn kesäaikaan järjestettävä hyppykiertue, joka auttaa järjestäjien ja hyppääjien valmistautumista talvikauteen, ja jossa myös perinteisesti kokeillaan seuraavalle mäkihyppykaudelle luvassa olevia sääntömuutoksia. 

Perinteisesti avauskilpailu on hypätty Hinterzartenissa. Vuosina 1995, 2001 ja 2005–2009 kesä-GP-kiertueen kokonaisvoittaja on voittanut myös seuraavan talven maailmancupin kokonaiskilpailun. 

Miesten kesä-GP:tä on hypätty vuodesta 1994 lähtien. Naiset saivat oman kiertueensa vuonna 2012.

## Kokonaiskilpailun mitalistit
### Miehet

### Naiset

## Lähteet
* FIS:n tietokanta
Heavenly Sword

**Heavenly Sword** on Ninja Theoryn kehittämä ja Sony Computer Entertainmentin julkaisema toimintaseikkailupeli. Peli julkaistiin syksyllä 2007 yksinoikeudella PlayStation 3:lle ja on yksi PlayStation 3:n julkaisupeleistä.

## Pelaaminen
Heavenly Sword on kolmannen persoonan kuvakulmasta kuvattu peli, joka keskittyy lähitaisteluun vihollisia vastaan.

Nariko lähestyy vastustajiansa aseettomilla kamppailulajeilla, voimakkaalla miekalla sekä pitkällä kettingillä. Näillä aseilla taisteleminen on hyvin erilaista: miekka tekee suurta vahinkoa lähietäisyydeltä, kettingillä vihollisia voi iskeä kauempaa. Myös monia esineitä voi käyttää aseina, jopa kuolleita vihollisia. 

Narikolla on käytössään lukuisia yhdistelmähyökkäyksiä eli komboja, joita voi avata keräämällä vaaseista löytyviä glyyfejä. Lisäksi glyyfejä saa tietyn määrän jokaisen tason lopussa, riippuen pelaajan suorituksesta. Pelissä on myös quick time event -kohtauksia, joissa pelaajan pitää painella ruudulle ilmestyviä kuvioita vastaavia ohjaimen painikkeita. 

Osa pelistä pelataan Narikon adoptoidulla siskolla, Kailla, jolla on käytössään varsijousi.

## Juoni
Alussa peli esittelee klaanin, johon päähenkilö Nariko syntyy. Klaanilaiset ovat sukupolvien ajan tunteneet ennustuksen, jonka mukaan klaanin johtajalle syntyy poika, joka johtaa ryhmän oikeutetulle paikalleen taivaassa. Kun klaanin nykyiselle johtajalle syntyykin Nariko-tytär, vaikuttaa siltä, että ennustus jää jälleen kerran toteutumatta.

Pian verenhimoinen ja despootti kuningas Bohan kaappaa Narikon isän ja tämän klaanilaiset. Nariko oivaltaa, että hänellä on tilaisuus muuttaa kohtaloaan ja kostaa Bohanille. Toteuttaakseen aikeensa Narikon on tartuttava aseeseen nimeltä Heavenly Sword (). Ase on niin voimallinen, että jokainen sen isku vie käyttäjänsä lähemmäs kuolemaa. Taistellessaan Nariko ymmärtää koston hyödyttömyyden, mutta oppii myös oman arvonsa ja löytää paikkansa maailmassa. Vasta silloin hän vapautuu miekan vallasta ja pystyy hallitsemaan sitä. Peli päättyy siihen, kun Nariko muuttaa yksinäisen, kirotun elämänsä ja täyttää kohtalonsa.

## Äänirooleissa
### Alkuperäiset

### Suomenkieliset

## Vastaanotto
Peli on voittanut Game Critics Awards -palkinnon *Paras tappelupeli* -kategoriassa.

## Lähteet
Warhawk

**Warhawk** voi tarkoittaa seuraavia:

*Warhawk (vuoden 1986 videopeli)
*Warhawk (vuoden 1995 videopeli)
*Warhawk (vuoden 2007 videopeli)
Blind Boy Fuller

**Fulton Allen** eli **Blind Boy Fuller** (10. heinäkuuta 1907 – 13. helmikuuta 1941) oli yhdysvaltalainen blues-laulaja ja -kitaristi. Hän onnistui luomaan elämänsä kuuden viimeisen vuoden aikana lyhyen, mutta menestyksekkään uran, johon mahtuivat muiden muassa hitit "Rag Mama Rag", "Trucking My Blues Away" ja "Step It Up and Go". Usein häntä säesti huuliharpulla Sonny Terry.

Blind Boy Fuller syntyi ja kuoli Pohjois-Carolinassa. Hän oli yksi vanhempiensa Calvin Allenin ja Mary Jane Walkerin kymmenestä lapsesta Wadesborossa. Hänen elämästään on melko vähän varmaa tietoa (jopa syntymävuodesta on ollut eriäviä väittämiä), mutta poikana hänen tiedetään muuttaneen perheineen Rockinghamiin. 

Blind Boy Fuller kärsi taiteilijanimensä mukaisesti näkövammasta. Hän ei tiettävästi ollut kuitenkaan synnynnäisesti sokea. Usein esitetään, että hänen näkökykynsä olisi alkanut heiketä vuonna 1926 silmään kohdistuneen vamman seurauksena, ja että parin vuoden kuluttua hän olisi ollut käytännössä täysin sokea; eräs legenda väittää, että kateellinen nainen – mahdollinen tyttöystävä tai entinen tyttöystävä – olisi aiheuttanut hänen sokeutensa myrkyllisillä kemikaaleilla.

Fuller työskenteli pitkään muusikkona siellä, mistä sai töitä, ja sai arvostusta levyttävänä artistina vasta 1930-luvun puolestavälistä. Hänen terveydentilansa oli kuitenkin huono, ja vuonna 1940 hänelle suoritettiin munuaisleikkaus. Hän kuoli vain 33 vuoden ikäisenä Durhamissa ilmeisesti joko verenmyrkytykseen tai keuhkokuumeeseen. Hänet on haudattu Pohjois-Carolinan Grove Hill Cemeteryyn. 

Fuller sai vuonna 2004 postuumisti paikan Blues Hall of Famessa. 

## Lähteet
Sam Riegel

**Samuel Brent Oscar Riegel** (s. 9. lokakuuta 1976 Washington D.C., Yhdysvallat) on yhdysvaltalainen ääninäyttelijä, käsikirjoittaja ja tuottaja. Hän voitti tuottamastaan lyhytelokuvasta Semmelweis Bronze Award-palkinnon vuonna 2001.

Riegelin nuorempi sisko Eden Riegel on Daytime Emmy -palkittu näyttelijä.

## Ura
Riegel aloitti uransa jo lapsena esiintyen Virginian teattereissa. Myöhemmin hän muutti New Yorkiin esiintymään Broadway ja off-Broadway näytelmiin. Riegle kuitenkin palasi takaisin Virginiaan, Charlottesvilleen opiskelemaan Collegeen, josta hän matkasi uudelleen New Yorkiin aloittaakseen ääninäyttelijän uransa.

Ennen animaatioissa ääninäyttelemistä Riegel äänitti äänikirjoja erityisesti kiinalaisille lapsille, jotka opettelevat englannin kieltä. Sittemmin erään ystävän kautta häntä suositeltiin kokeilemaan ääninäyttelemistä animaatioissa. Myöhemmin Riegelille järjestettiin koe-esiintyminen *[[Yu-Gi-Oh! Duel Monsters]]* -animeen, josta hän myös sai ensimmäisen ääniroolinsa animaatiossa. Siitä lähtien Riegel on toiminut enimmäkseen englanniksi dubatuissa animesarjoissa, sekä videopeleissä. Hän on ollut myös vuosina 2003–2009 Donatellon äänenä *[[Teini-ikäiset mutanttininjakilpikonnat (vuoden 2003 animaatiosarja)|Teini-ikäiset mutanttininjakilpikonnat]]* -animaatiosarjassa, sekä sarjaan liittyvissä videopeleissä.

Vuonna 2010 Riegel oli Starscreamin äänenä *[[Transformers: War for Cybertron]]* -videopelissä. Kaksi vuotta myöhemmin Riegel oli Hämähäkkimiehen äänenä *[[The Amazing Spider-Man (vuoden 2012 elokuva)|The Amazing Spider-Man]]* -elokuvaan perustuvassa videopelissä.

Riegel asuu Los Angelesissa, Kaliforniassa, jossa hän pyrkii saamaan menestystä käsikirjoittajana.

## Lähteet
* Sam Riegel Voice Chasersissa  
* CrystalAcids: Sam Riegel
* CrystalAcids: Sam Regal
* Sam Riegel TV.comissa  
* Sam Riegel Anime News Networkissa 

### Viitteet
Pallas (titaani)

**Pallas** () oli kreikkalaisessa mytologiassa titaani, joka liitettiin sodankäyntiin. Useimmiten hänen vanhemmikseen mainitaan Krios ja Eurybia, jotka saivat kolme poikaa; kaksi muuta olivat Astraios ja Perses. Vaimonsa Styksin kanssa hänellä oli lapset Zelos, Nike, Kratos ja Bia. 

Homeerisissa hymneissä kerrotaan vaihtoehtoinen versio, jonka mukaan Pallas oli Megamedeksen poika ja Selenen isä. Pallas mainitaan myös Eoksen isänä.

## Lähteet
Burrillville

**Burrillville** on kunta (*town*) Providencen piirikunnassa, Rhode Islandin osavaltiossa, Yhdysvalloissa. Vuoden 2010 väestönlaskennassa kunta asukasluku oli 15 955. Sen pinta-ala on 148 neliökilometriä, josta 143,9 neliökilometriä on maata ja 4,1 neliökilometriä vettä. Asukastiheys kaupungissa on 109,8 as./km² 

Burrillville on nimetty rhodeislandilaisen senaattorin James Burrill nuoremman mukaan.

## Kylät
* Glendale
* Nasonville
* Pascoag
* Oakland
* Mapleville
* Harrisville

## Lähteet
Stridsvagn 103

**Stridsvagn 103** (**Strv 103** tai **S-Tank**) oli ruotsalainen kylmän sodan aikainen taistelupanssarivaunu.

## Ominaisuudet

Stridsvagn 103 tunnetaan erikoisesta muotoilustaan: siinä ei ole tykkitornia, minkä vuoksi koko vaunua piti liikutella tykillä tähdättäessä. Tornittomuuden ansiosta vaunu on erittäin matala ja vaikeasti havaittava. Muotoilunsa johdosta Stridsvagn 103 muistuttaa enemmän rynnäkkötykkiä kuin taistelupanssarivaunua. Stridsvagn 103:ssa on kaasuhydraulinen jousitus, joka mahdollistaa tykin korkeuskulman ja koko vaunun korkeuden säätämisen. Vaunun keulassa on esiinkäännettävä puskulevy, jolla voitiin kaivaa tuliasema. Stridsvagn 103 kykeni liikkumaan nopeasti eteen ja taakse. Vaunun miehistön kolmesta jäsenestä kaikki pystyivät toimimaan ajajina ja kaksi ampujina. Yksi miehistön jäsenistä oli vaunussa katse taaksepäin, mikä mahdollisti sujuvan ajamisen taaksepäin.

## Kehitys
Ruotsin puolustusvoimat ryhtyivät 1950-luvun puolivälissä valmistelemaan vanhan Centurion-vaunun korvaamista uudella. Landsverkin, Volvon ja Boforsin muodostama yhteenliittymä aloitti uuden panssarivaunun suunnittelun 1956. Se tunnettiin koodinimellä KRV. Siihen suunniteltiin 155 millimetrin sileäputkista tykkiä, mutta tämä olisi ollut kallis vaihtoehto. Stridsvagn 103:n ensimmäiset prototyypit valmistuivat 1961.

## Käyttö
Stridsvagn 103 oli Ruotsin armeijan käytössä vuodesta 1967 vuoteen 1997 asti. Bofors valmisti näitä vaunuja 300 kappaletta vuosina 1966-1971. Stridsvagn 103:n vanhennuttua 1990-luvulla Ruotsissa harkittiin käyttöiän pidentämistä vaunua modernisoimalla. Hankkeesta kuitenkin luovuttiin, ja Stridsvagn 103 -vaunut korvattiin Leopard 2 taistelupanssarivaunuilla.

Stridsvagn 103:a ei koskaan käytetty taistelukentällä, joten sen taistelukyky on jäänyt osoittamatta. Asian tekee mielenkiintoiseksi se, että kyseessä on ainut taistelupanssarivaunu, jossa ei ole kääntyvää tykkitornia. Vuonna 1967 norjalaiset vertailivat Stridsvagnia kahden viikon ajan saksalaiseen Leopard 1:een. Kävi ilmi, että Stridsvagnin miehistö havaitsi luukut suljettuina enemmän maaleja ja kykeni avaamaan tulen nopeammin kuin Leopardissa. Vuonna 1968 britit testasivat vaunua panssarikoulussaan Bovingtonissa ja totesivat tykkitornittomalla Stridsvagnilla olevan etumatka tornillisiin vaunuihin nähden.

## Lähteet
* Trewhitt, Philip: *Panssarivaunut ja panssaroidut ajoneuvot*, Karisto Oy, Hämeenlinna, 2009, suom. Petri Kortesuo  (s. 69)

### Viitteet

## Aiheesta muualla
Dead By Gun

**Dead By Gun** on alkujaan paraislainen punkrock-yhtye. Nelijäsenisen, vuonna 2001 perustetun yhtyeen ensimmäinen pitkäsoittoalbumi *[[Big Waves]]* julkaistiin alkuvuodesta 2007. Yhtyeen toinen albumi, *[[Pulse]]*, tuli kauppoihin 24. syyskuuta 2008.

## Diskografia
### Studioalbumit
* 
* 

### Singlet
* ”Abandoned Brothers” (2007, Sony BMG)

## Aiheesta muualla
* 
* Discogs
Matthew McConaughey

**Matthew David McConaughey** (s. 4. marraskuuta 1969 Uvalde, Texas) on yhdysvaltalainen Oscar-palkittu näyttelijä.

## Nuoruus
McConaughey syntyi Uvaldessa Texasissa vuonna 1969. Hänellä on kaksi isoveljeä. Huoltoaseman omistanut isä Jim ja opettajaäiti Katherine olivat konservatiivisia kristittyjä. Perhe muutti Longview’hun, missä McConaughey kävi high schoolin.

Valmistuttuaan high schoolista McConaughey muutti vuodeksi Australiaan, sillä hän ei vielä tiennyt mitä tekisi elämällään. Palattuaan Yhdysvaltoihin hän opiskeli ensin lakia Texasin yliopistossa ja sen jälkeen elokuvantekoa. Hän valmistui elokuvakoulusta vuonna 1993.

## Ura
McConaughey esiintyi vuonna 1991 muutamassa opiskelijaelokuvassa ja olutmainoksessa. Seuraavana vuonna hän ohjasi lyhytelokuvan *Chicano Chariots*. Sen jälkeen hän palasi näyttelijäksi ja esiintyi muun muassa draamaelokuvassa *[[Surutta? Sekaisin]]* (1993). Sitä seurasi päärooli lakimiehenä elokuvassa *[[On aika tappaa]]* (1996). Samoihin aikoihin McConaughey pääsi *[[Variety]]*-lehden kanteen ja nousi kuuluisaksi. Seuraavina vuosina hän esiintyi monessa rakkauselokuvassa, kuten *[[Kuinka hukata kundi 10 päivässä]]*, *[[Häät mielessä]]* ja *[[Muuttohaluton poikamies]]*. McConaugheyn muita menestyselokuvia ovat esimerkiksi *[[Amistad (elokuva)|Amistad]]*, *[[Oikeuden palvelija]]*, *[[Interstellar]]* ja *[[Magic Mike]]*. Vuonna 2014 McConaughey voitti Oscarin ja Golden Globen pääosasuorituksestaan aidspotilaana elokuvassa *[[Dallas Buyers Club]]*.

Vuonna 2010 McConaughey esiintyi HBO:n komediasarjassa *Eastbound & Down* ja vuonna 2014 rikossarjassa *[[True Detective (1. tuotantokausi)|True Detective]]*.

## Yksityiselämä
McConaughey on seurustellut muun muassa Penélope Cruzin kanssa. McConaughey avioitui brasilialaissyntyisen mallin Camila Alvesin kanssa vuonna 2012. Heillä on kolme yhteistä lasta: heinäkuussa 2008 syntynyt poika, tammikuussa 2010 syntynyt tytär ja 2012 syntynyt poika.

Vuonna 2020 julkaistussa elämäkertakirjassaan *Greenlights* McConaughey kertoo joutuneensa teini-ikäisenä seksuaalisen hyväksikäytön uhriksi.

McConaughey on perustanut Just Keep Livin Foundation -säätiön tukemaan high school -opiskelijoita.

Vuonna 2005 *[[People (lehti)|People]]*-lehti nimesi McConaugheyn seksikkäimmäksi elossa olevaksi mieheksi.

## Filmografia

## Lähteet

## Aiheesta muualla
Patricia Heaton

**Patricia Helen Heaton ** (s. 4. maaliskuuta 1958 Bay Village, Ohio) on yhdysvaltalainen näyttelijä.

Heaton muistetaan parhaiten Debra Baronen roolista tilannekomediasarjassa *[[Kaikki rakastavat Raymondia]]*, jota tuotettiin vuosina 1996–2005. Sarja oli huippusuosittu ja toi Heatonille kaksi kertaa komediasarjan naispääosan Emmy-palkinnon. 

Heaton on ollut naimisissa näyttelijä David Huntin kanssa vuodesta 1990 lähtien. Se on hänen toinen avioliittonsa. Pariskunnalla on neljä poikaa.

## Lähteet

## Aiheesta muualla
* 
* Patricia Heaton NNDB:ssä
Pro Evolution Soccer 2008

**Pro Evolution Soccer 2008** on videopeli, joka kuuluu Pro Evolution Soccer -pelisarjaan. Pelin julkaisijana ja kehittäjänä toimii Konami. Peli julkistettiin virallisesti lokakuussa 2007 ja se ilmestyi PS3:lle, Xbox 360:lle, PSP:lle, PS2:lle, PC:lle, Wii:lle ja Nintendo DS:lle.

Pelisarjassa on mukana historian ensimmäisen kerran yksi joukkue myös suomalaisesta Veikkausliigasta. Joukkue oli HJK.

## Uusia ominaisuuksia
* Uusi tekoäly nimeltä *Teamvision*, joka oppii ja sopeutuu pelaamaan erilaisilla taktiikoilla, riippuen oman joukkueen pelistä. Tekoäly oppii tekemään erilaisia hyökkäyksiä ja vaihtamaan pelipaikkoja. Uusi tekoäly tuo pelin vieläkin lähemmäs realistisuutta.

* Laaja editointi-moodi, joka tarjoaa kattavat mahdollisuudet pelaajien ja joukkueiden editointiin. Tämä ominaisuus puuttui kokonaan PES6:n Xbox 360-versiosta, mutta nyt puutteet on luvattu korjata.

* Paljon parannetut grafiikat PC, PS3 ja Xbox 360-versioissa sisältäen paremmat tekstuurit ja pelaajien animaatiot.

* Ohjausjärjestelmää on hiottu, ja pelaajilla on aikaisempaa enemmän kontrollia erilaisten harhautusten ja vetojen suorittamiseen.

* Vapaapotkutilanteissa voi vihdoinkin säätää muurin paikkaa sekä pelaajien määrää. Erikoistilanteita varten luvataan aikaisempaa enemmän valinnanvaraa.

* On vahvistettu, että Jon Champion ja Mark Lawrenson selostavat uudessa PESsissä. He korvaavat PES6:n selostajat, Peter Brackleyn ja Trevor Brookingin.

* Lisäksi pelaajalla on mahdollisuus nykiä vastustajan hihasta ja filmata.

## Joukkueet
### Sarjat

Seuraavat sarjat ovat mukana pelissä täysin lisenssoiduin joukkuein:

*  Alankomaiden Eredivisie
*  Espanjan Primera División
*  Italian Serie A
*  Ranskan Ligue 1

Seuraavat sarjat ovat mukana pelissä lisensoimattomin joukkuein:

*  Englannin Premier League

### Joukkueet

Lisensoidut joukkueet:

### Maajoukkueet

Seuraavat maajoukkueet ovat mukana pelissä (täysin lisensoidut joukkueet merkitty ¹:llä):

## Lähteet
SiN

**SiN** on Ritual Entertainmentin kehittämä ja Activisionin vuonna 1998 julkaisema ensimmäisen persoonan ammuntapeli. *SiN* on kehitetty modifioidun *[[Quake II]]* -pelimoottorin päälle. *SiN* oli tunnettu ohjelmointivirheistään, ja siihen jouduttiin tekemään useita päivityksiä. Suurin näistä oli 31.23 MB (yleinen koko oli tuolloin 5 MB) .   

Pelin pystyi myöhemmin ostamaan Valven Steam-palvelusta 5. huhtikuuta 2006 joko ”Standalone”-versiona tai *[[SiN Episodes]]* -pelin mukana.

## Juoni

Peli sijoittuu vuoteen 2037, jolloin kaikki poliisivoimat on lakkautettu, koska ne olivat tehottomia taistelussa rikollisuutta vastaan. Tämä oli tapahtunut kymmenen vuotta aiemmin. Poliisin tilalle oli tullut yksityisiä vartiointiliikkeitä, joista jotkut suojelivat jotain tiettyä kohdetta.

Yksi näistä turvallisuusalan yrityksistä on SiNTek, suuri monikansallinen biotekniikkayritys, jonka omistaa kaunis ja karismaattinen Elexis Sinclaire. Yrityksen perusti Elexisin isä tohtori Thrall Sinclaire vuonna 2005. Elexis otti firman haltuun isänsä kadottua.

Pelin päähenkilö on eversti John Blade, HardCorpsin komentaja Freeport-kaupungissa. Pelin alussa John työskentelee päästäkseen eroon uudesta suositusta huumeesta, U4:sta. Huumeen alkuperä on vielä tuntematon, eikä sen vaikutuksia ei ole vielä tutkittu kunnolla. Pelin alussa John Blade johtaa suuren pankkiryöstön ja panttivankitilanteen selvittämistä. Ryöstön takana on tunnettu rikollinen Mancini. Sillä aikaa kun pelaaja jahtaa ryöstäjiä, herää uusia kysymyksiä: kuka on järjestänyt rikoksen ja liittyvätkö kaupungille ilmestyneet mutantit ryöstöön jotenkin?

Tehtävien aikana Bladea auttaa HardCorpsin taitava hakkeri, JC. JC pystyy murtautumaan hyvinkin suojattuihin verkkoihin Blade löysi JCn tutkiessaan HardCorpsin tietosuojamurtoa. Blade ymmärsi JCn taidot ja pidättämisen sijaan tarjosi tälle töitä HardCorpsissa.
Lintharjun koulu

**Lintharjun koulu** on aiemmin Suonenjoen keskustassa, Kaatron koulun vieressä erillisenä peruskouluna toiminut yläkoulu (luokka-asteet 7–9). Vuodesta 2015 lähtien koulu on muodostanut yhdessä Kaatron koulun (alakoulu) kanssa Suonenjoen yhtenäiskoulun. 

Lintharjun koulun toiminta muutti nykyiseen kiinteistöön maaliskuussa 2005. Koulurakennuksessa toimi aiemmin ammattikoulu, jonka jälkeen rakennus korjattiin perinpohjaisesti. Tilat vihittiin käyttöön virallisesti syyskuussa 2005. Samassa kiinteistössä toimii myös Suonenjoen lukio. Alakoululle rakennettiin uudisrakennus.

Vuonna 2016 Suonenjoen yhtenäiskoulussa opiskeli yhteensä 430 oppilasta. 

Sisä-Savon kansalaisopisto käyttää Lintharjun koulun tiloja kursseissa sekä muussa toiminnassa.

## Lähteet

## Aiheesta muualla
* Suonenjoen yhtenäiskoulun kotisivut  (peda.net)
Haze

**Haze** voi viitata useampaan asiaan:
* *[[Haze (videopeli)|Haze]]*, videopeli
* Haze, henkilöitä:
** Angel Haze, oik. *Raykeea Angel Wilson* (s. 1991), yhdysvaltalainen rap-artisti
** Jenna Haze, oik. *Jennifer Corrales* (s. 1982), yhdysvaltalainen pornonäyttelijä
Salvatore Lo Piccolo

**Salvatore Lo Piccolo** (s. 20. heinäkuuta 1942 Palermo) on sisilialainen  mafioso ja yksi Palermon vaikutusvaltaisimmista rikollispäälliköistä. Hän on johtanut Cardillo-Tommaso Natalen mafiaperhettä 1970-luvulta lähtien ja San Lorenzon mandamentoa (aluetta) 1990-luvun alusta, jolloin Salvatore Biondino joutui vankilaan. Lo Piccolo pakoili oikeutta vuodesta 1981 vuoteen 2007, jolloin hänet pidätettiin. .

Italialaisen Direzione Investigativa Antimafian mukaan Salvatore Lo Piccolo ja hänen poikansa Sandro Lo Piccolo isännöivät suurinta osaa Palermon kaupunkialueesta. Heidän vaikutusalueensa käsittää San Lorenzon ”mandamenton”, Gangin, Passo di Riganon sekä osan Messinan alueesta.

11. huhtikuuta 2006 tapahtuneen Bernardo Provenzanon pidätyksen jälkeen Salvatore Lo Piccolon ja Matteo Messina Denaron uskotaan toimineen Cosa Nostran uusina johtajina.

Provenzanon piilopaikasta löytyneessä pizzinissä (pieni paperiliuska, jollaisia käytetään mafiosojen välisessä viestinnässä puhelinkeskustelujen välttämiseksi) olleen tekstin perusteella Provenzanon varamiehet Palermossa olisivat kuitenkin olleet Salvatore Lo Piccolo ja Antonio Rotolo, Pagliarellin alueen johtaja, joka kannatti corleonelaisia Totò Riinan päivinä. Cosa Nostran kannalta tärkeään päätökseen liittyvässä viestissä Provenzano kertoi Rotololle: ”Tämän asian ratkaiseminen on sinun, minun ja Lo Piccolon vastuulla.”

Mafianvastaisen syyttäjän Antonio Ingroian mukaan olisi epätodennäköistä, että Provenzanon paikan täyttämisestä syttyisi täysimittainen sota. Seuraajaehdokkaista Ingroia piti Lo Piccoloa todennäköisempänä vaihtoehtona mafian seuraavaksi johtajaksi. ”Hän on Palermosta, ja se on edelleen mafian vahvinta tukialuetta”, Ingroia totesi. 

Marraskuussa 2007 Salvatore Lo Piccolo, hänen poikansa sekä kaksi muuta korkea-arvoista mafiajohtajaa pidätettiin. Italian poliisi teki pidätykset Palermon lähettyvillä.

## Lähteet
Kang Kek Ieu

**Kang Kek Ieu** (), sissinimeltään ”Duch”, (17. marraskuuta 1942 – 2. syyskuuta 2020 Phnom Penh, Kambodža) kuului punaisten khmerien johtajiin puolueen hallitessa Kambodžaa 1975–1979. Hän komensi pahamaineista Tuol Slengin kidutuskeskusta (S-21) Phnom Penhissä, jossa kuulusteltiin tai surmattiin arviolta 17&nbsp;000 vankia.

Kang Kek Ieu oli koulutukseltaan matematiikanopettaja. Pol Potin hallinnon kumoamisen jälkeen hän palasi siviiliammattiinsa ja katosi julkisuudesta. Hänen epäiltiin jo kuolleen, kunnes irlantilainen valokuvaaja-lehtimies Nic Dunlop löysi kristinuskoon kääntyneen entisen vankilanjohtajan 1999.

Kang oli entisistä punakhmerijohtajista ensimmäinen, joka vangittiin ja asetettiin Yhdistyneiden kansakuntien tukeman Kambodžan erityistuomioistuimen eteen rikoksista ihmisyyttä vastaan. 

Oikeudenkäynti Kangia vastaan alkoi Phnom Phenissä 17. helmikuuta 2009. Heinäkuussa 2010 Duch tuomittiin 35 vuoden vapausrangaistukseen, josta hänelle määrättiin kärsittäväksi 19 vuotta, koska tutkintavankeuden lisäksi jäljelläolevasta vankeusrangaistuksesta vähennettiin viisi vuotta laittoman pidätyksen vuoksi. Syyttäjät olivat vaatineet 40 vuoden rangaistusta. Kang valitti tuomiosta, mutta helmikuussa 2012 hänet tuomittiin vetoomustuomioistuimessa elinkautiseen vankeuteen rikoksista ihmisyyttä vastaan.

Kang kuoli syyskuussa 2020 phnompenhiläisessä sairaalassa, mihin hänet oli siirretty vankilasta hengitysvaikeuksien takia.

## Katso myös
* Khieu Samphan
* Nuon Chea
* Ieng Sary

## Lähteet

## Aiheesta muualla
Matthew Garber

**Matthew Garber** (25. maaliskuuta 1956 Stepney, Lontoo – 13. kesäkuuta 1977 Hampstead, Lontoo) oli brittiläinen näyttelijä. Hänen muistetaan parhaiten ”Mikko Pankin” roolistaan Walt Disneyn *[[Maija Poppanen (elokuva)|Maija Poppasessa]]* (1964). 

Garber syntyi Lontoossa vanhemmille, joilla molemmilla oli takanaan näyttelijänuraa, ja opiskeli St Paul's Schoolissa (Winchmore Hill) ja Highgate Schoolissa. Hän teki debyyttinsä elokuvanäyttelijänä 7-vuotiaana, mutta ehti esittää elämänsä aikana Disneylle ainoastaan kolme roolia elokuvissa Karen Dotricen kanssa.

Garber kuoli 21-vuotiaana Lontoon Royal Free Hospitalissa vaikeaan haimatulehdukseen. Garberin kahdeksan vuotta nuorempi pikkuveli Fergus ilmoitti 24. lokakuuta 2004 *[[Mail on Sunday]]n* haastattelussa Matthew'n saaneen hepatiitin Intiassa vuonna 1976. Väitteeseen mahdollisesta huumausaineidenkäytöstä hän ei uskonut.

Garber on polttohaudattu. Hänet hyväksyttiin vuonna 2004 postuumisti ”Disney-legendaksi”.

## Filmografia
* *[[Mirrin kolme elämää]]*, (*The Three Lives of Thomasina*, 1963)
* *[[Maija Poppanen (elokuva)|Maija Poppanen]]*, (*Mary Poppins*, 1964)
* *[[Vekkulit vauhdissa]]*, (*The Gnome-Mobile*, 1967) 
Lähde: 

## Lähteet

## Aiheesta muualla
*
Perses (titaani)

**Perses** (, "tuho, hävitys") oli titaani, joka liitettiin sotaa seuraavaan hävitykseen. Hänen oli yksi kolmesta Krioksen ja Eurybian pojasta; kaksi muuta olivat Astraios ja Pallas.

Hekaten kerrotaan useimmissa lähteissä olevan Perseseksen ja hänen vaimonsa Asterian, joka myös oli titaani, tytär

## Lähteet
Helvi Koskinen

**Helvi Koskinen** (7. tammikuuta 1930 Vahviala – 7. tammikuuta 1990 lomamatkalla syntymäpäivänään Espanja Marbella) oli suomalainen liikkeenharjoittaja ja kansanedustaja. Koskinen toimi Suomen Maaseudun Puolueen kansanedustajana vuosina 1983–1987 Uudenmaan vaalipiiristä.

## Aiheesta muualla
*
Doris McCarthy

**Doris McCarthy** CM, O.Ont (7. heinäkuuta 1910 Calgary – 25. marraskuuta 2010) oli kanadalainen kuvataiteilija. Hän tuli tunnetuksi maisemamaalauksestaan. Vaikka hän asui ja työskenteli pääasiassa Ontariossa, hän kiersi maalaamassa muun muassa Costa Ricassa, Espanjassa, Italiassa, Japanissa, Intiassa, Englannissa ja Irlannissa. Parhaiten hänet tunnetaan kanadalaisten maisemien kuvauksista.

McCarthy opiskeli vuosina 1926–1930 Ontario College of Artissa. Vuodesta 1932 hän toimi opettajana Toronton Central Technical Schoolissa. Jäätyään eläkkeelle 1972 hän teki myös ensimmäisen matkansa arktiseen ympäristöön. Myöhemmän uransa aikana hän piti muun muassa kursseja kirjallisuudesta Toronton yliopistossa. 

McCarthy julkaisi omaelämäkerralliset kirjat *A Fool in Paradise* (1990), *The Good Wine* (1991) ja *Ninety Years Wise* (2004). Hän oli Kanadan ja Ontarion ritarikuntien jäsen, voitti useita palkintoja ja kunnianosoituksia sekä lisäksi sai muun muassa mukaansa nimetyn gallerian Toronton yliopiston Scarboroughin-kampukselle. 

## Kirjat
**A Fool in Paradise*, 1990
**The Good Wine*, 1991
**Ninety Years Wise*, 2004

## Aiheesta muualla
* The Atkinson Groupin virallinen Doris McCarthy -sivusto
Kuorajärvi

**Kuorajärvi** on Lieksaan kuuluva kylä, joka sijaitsee noin 38 kilometriä Lieksan keskustasta etelään. Kylä rajautuu pohjoisessa Jaakonvaran kylään, etelässä ja idässä Ilomantsin kuntaan sekä lännessä Vuonislahden kylään. Lisäksi kylän alueella sijaitsee kolmen kunnan: Lieksan, Ilomantsin ja Joensuun (entisen Enon) yhteinen rajapyykki.

Kylä on saanut nimensä karjalan kielen kalaa tarkoittavasta sanasta *kuore*.

Kylä perustettiin 1670-luvulla jolloin se kuului vielä Vuonislahteen. Vuonna 1683 Kuorajärvi on kuitenkin jo esiintynyt omana kylänään. Talvisodan aikana koko kylä evakuoitiin läheisen itärajan vuoksi. Pääosa evakoista siirrettiin Keski-Suomeen ja Pohjois-Savoon. Jatkosodan aikana kylää ravisteli neuvostopartisaanien terrori: muun muassa Sormivaarassa ammuttiin 13 siviiliä, mukana naisia ja lapsia. Myös pienempiä kahakoita ja väijytyksiä tapahtui kylän alueella. Sormivaarassa on siviiliuhrien kunniaksi pystytetty muistomerkki.

Elinkeinoihin kuului ennen maatalouden ohella metsästys, kalastus ja keräilytalous. Riistaisat vaaramaisemat, järvi ja useat lammet takasivat toimeentulon. Myös puun uittaminen Kuorajokea pitkin Koitereeseen työllisti paikallista ja vierailevaa väestöä. Nykyään kylällä toimii yksi lypsykarjatila. Järven ympäristössä on useita kesämökkejä.

## Katso myös
* Neuvostoliiton partisaani-iskut Suomeen
Kupletti- ja iskelmälaulajien kuninkuuskilpailut

**Kupletti- ja iskelmälaulajien kuninkuuskilpailut** olivat 1950-luvulla järjestetyt laulukilpailut. Ensimmäiset kilpailut järjestettiin vuonna 1950 Helsingin työväentalossa.

## Voittajia

### Iskelmäkuninkaat
* 1950 Erkki Junkkarinen
* 1952 Martti Suuntala

### Kuplettikuninkaat
* 1950 Yrjö Syllberg
* 1952 Erkki Ranto

## Lähteet
Himalajankivikkorastas

**Himalajankivikkorastas** (*Monticola cinclorhyncha*) on Himalajan rinteillä pesivä varpuslintu. Suomenkielisestä nimestään huolimatta laji kuuluu sieppojen ei rastaiden heimoon. Lajin nimesi ja kuvaili Nicholas Aylward Vigors 1832.

## Koko ja ulkonäkö
Koiraan pää, kurkku, niska ja yläselkä ovat kirkkaansiniset ja muu yläosa musta, alapuolelta se on ruosteenpunainen. Siivellä on valkoinen laikku. Naaras on tumman oliivinruskea ja alapuolelta tummaviiruinen. Nuori lintu on kokonaan tumma valkoisin täplin. 

## Esiintyminen
Laji pesii Himalajan rinteillä noin 50&nbsp;000–100&nbsp;000 neliökilometrin alalla ja talvehtii Intiassa ja Pakistanissa. Lajin kanta on elinvoimainen. 

## Elinympäristö
Pesimäaikana mäntymetsissä ja kukkuloiden rinteillä, talvella tiheissä sulkeutuneissa metsissä.

## Ravinto
Syö selkärangattomia sekä marjoja ja hedelmiä.

## Lähteet
* Oiseaux
* Kuva

### Viitteet
Donald Bragg

**Donald George Bragg** (15. toukokuuta 1935 Penns Grove, New Jersey – 16. helmikuuta 2019) oli  yhdysvaltalainen seiväshyppääjä ja olympiavoittaja.

Don ”Tarzan” Bragg voitti Yhdysvaltain olympiakarsinnoissa 1960 seiväshypyn ME-tuloksella 480, joka jäi viimeiseksi metalliseipäällä tehdyksi maailmanennätykseksi. Seuraavana vuonna hänen ennätyksensä ylitettiin lasikuituseipäällä. Rooman 1960 olympiakisoissa Bragg voitti kultaa tuloksella 470.

Philadelphiassa 13. helmikuuta 1959 190-senttinen ja 90-kiloinen Bragg hyppäsi epävirallisen halli-ME:n 481. Hän ei uskonut lasikuituseipäisiin ja lupasi suuria rahasummia sille, joka ylittäisi viisi metriä vanhalla terässeipäällä, mutta kukaan ei ole rahoja noutanut.

## Saavutuksia
* Olympiakultaa Roomassa 1960 (tulos 470)
* ME-tulos 480 Palo Altossa 2. heinäkuuta 1960

## Lähteet
*
*
* 
### Viitteet
Paper Lace

**Paper Lace** on brittiläinen popyhtye. Se perustettiin alun perin vuonna 1967 nimellä Music Box, mutta nimi Paper Lace otettiin käyttöön vasta Phil Wrightin liityttyä yhtyeeseen rumpaliksi ja päävokalistiksi. Yhtye on kotoisin Nottinghamista. 

Paper Lace sai 1970-luvun puolessavälissä muutaman suuren hitin: 

* Keväällä 1974 single "Billy Don't Be a Hero" vietti kolme viikkoa brittilistan ykkösenä. Laulun aiheena käytettiin Vietnamin sotaa, mutta siitä huolimatta sen menestys jäi Yhdysvalloissa verrattain vähäiseksi. Kappale levytettiin suomeksi 1970-luvulla nimellä "Kaitsu ethän saa kuolla" (Leo Luoto) ja myöhemmin "Ville lupaa ja vanno" (Menneisyyden Vangit).
* Single "The Night Chicago Died" oli menestys sekä Britanniassa että Yhdysvalloissa. Se nousi Billboard-listan kärkisijalle. Suomessa laulusta tunnetaan myös iskelmälaulaja Vicky Rostin vuonna 1975 levyttämä käännöscover "Kun Chicago kuoli".
* Loppuvuodesta 1974 listoille nousi "The Black-Eyed Boys".

Yhtyeen maine rakentuu pitkälti näiden laulujen varaan. Sen ainoat studioalbumit ovat *Paper Lace and Other Bits of Material* (1974) ja *First Edition* (1975). Tästä huolimatta se on jatkanut ajoittaisia esiintymisiään vuosikymmenen jälkeen.

## Jäsenet
* Michael Vaughn (s. 27. heinäkuuta 1950, Sheffield), kitara
* Chris Morris (s. 1. marraskuuta 1944, Nottingham), kitara
* Carlo Santanna (s. 29. kesäkuuta 1949, Englanti), kitara
* Philip Wright (s. 9. huhtikuuta 1946, Nottingham), rummut ja laulu
* Cliff Fish (s. 13. elokuuta 1949, Ripley), basso
* Jonathan Arendt (s. 13. elokuuta 1949, Tokio), basso

http://www.carlopaulsantanna.com/